El Reglament CE 1698/2005, del Consell, de 20 de setembre, regula l'ajut al desenvolupament rural a través del Fons Europeu Agrícola de Desenvolupament Rural (FEADER) (DOUE núm. 277, de 21.10.2005).
El Programa de desenvolupament rural de Catalunya (PDR) per al període 2007-2013, aprovat per Decisió de la Comissió de 15 de febrer de 2008, estableix una sèrie d'objectius per aconseguir la millora dels processos de transformació i comercialització dels productes agraris en el context d'una millora del rendiment global de les empreses agroalimentàries ubicades a Catalunya, objectius que se centren bàsicament en prioritzar la transformació, modernització, innovació i qualitat de la cadena alimentària.
En el mateix sentit es convoquen els ajuts a càrrec del Departament d'Agricultura, Alimentació i Acció Rural de préstecs en règim d'ajuts de minimis o mesures temporals.
L'article 71 del Reglament CE 1698/2005, assenyala, al seu apartat 1, que les despeses subvencionables cofinançades amb fons del FEADER no hauran de concloure abans de la data d'inici de la subvencionabilitat, és a dir, abans de la publicació de la convocatòria, la qual cosa no impedeix que pugui ser considerada com a despesa subvencionable la que es produeixi abans de l'inici de la subvencionabilitat que s'estableix amb la publicació de la convocatòria de l'ajut.
En uns moments en que és especialment necessari que es duguin a terme inversions es considera oportú publicar aquesta Ordre que té per finalitat evitar qualsevol perjudici als possibles beneficiaris en la presa de les seves decisions d'inversió.
No obstant això, el seu únic objectiu és fixar la data en què s'inicien els projectes per tal que les seves inversions i despeses puguin ser subvencionades, sempre que compleixin els requisits que s'estableixen a les bases reguladores corresponents.
En conseqüència, a proposta de la Direcció General d'Alimentació, Qualitat i Indústries Agroalimentàries, i en ús de les atribucions que m'han estat conferides per la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
1.1 L'objecte d'aquesta Ordre és establir el procediment preceptiu per tal que els interessats en sol·licitar els ajuts que s'estableixin en el marc del PDR per al període de programació 2007-2013, de les actuacions 123.02 Ajuts a inversions per la millora dels processos de transformació i comercialització dels productes agrícoles i forestals i 123.03 Ajuts a inversions en zona periurbana per a la millora dels processos de comercialització dels productes agraris no inclosos en territori Leader, així com altres ajuts i línies de préstecs per a les inversions per la millora dels processos de transformació i comercialització dels productes agraris i alimentaris que gestiona la Direcció General d'Alimentació, Qualitat i Indústries Agroalimentàries, puguin iniciar els seus projectes d'inversió abans de la publicació de les convocatòries d'aquests ajuts que es puguin efectuar fins a la finalització del període de vigència del PDR 2007-2013, sempre que ho reflecteixi l'ordre de convocatòria corresponent.
1.2 Aquest procediment té caràcter excepcional i aplicable únicament als ajuts que es convoquin esmentats en l'anterior apartat, a partir de la data de publicació d'aquesta Ordre fins a la darrera convocatòria del període de vigència del PDR 2007-2013, sempre que no estiguin oberts els terminis de presentació de les sol·licituds de les diferents convocatòries.
1.3 Els ajuts per a la millora dels processos de transformació i comercialització dels productes agraris que s'establiran en el marc del PDR per al període de programació 2007-2013 i altres ajuts o línies de préstecs per les inversions per la millora dels processos de transformació i comercialització dels productes agraris i alimentaris, són els que consten a la web del Departament d'Agricultura, Alimentació i Acció Rural http://www.gencat.cat/dar/ajuts.
Les empreses que realitzen processos de manipulació, transformació i/o comercialització dels productes de l'annex I del Tractat constitutiu de la Comunitat Europea, llevat dels productes de pesca, que tinguin previst acollir-se als ajuts per a la millora dels processos de transformació i comercialització dels productes agraris que s'estableixin en el marc del PDR per al període de programació 2007-2013, aprovat per Decisió de la Comissió de 15 de febrer de 2008, o a d'altres ajuts o línies de préstec en l'àmbit de la transformació i comercialització gestionats per la Direcció General d'Alimentació, Qualitat i Indústries Agroalimentàries del Departament d'Agricultura, Alimentació i Acció Rural, i que necessàriament hagin d'iniciar les actuacions amb anterioritat a la publicació de la convocatòria dels ajuts, podran comunicar a l'Administració aquesta circumstància i sol·licitar la visita prèvia de comprovació de no-inici de les inversions.
3.1 La comunicació prèvia a l'inici de les inversions comportarà la sol·licitud de visita dels òrgans competents del Departament d'Agricultura, Alimentació i Acció Rural amb la qual es comprovarà que no han estat iniciades les actuacions per a les quals es pretén sol·licitar l'ajut.
3.2 Els interessats podran iniciar les actuacions a partir de l'endemà de la presentació al Departament d'Agricultura, Alimentació i Acció Rural de la comunicació prèvia.
3.3 L'efecte de la presentació d'aquesta comunicació i la realització de la visita de comprovació de no-inici de les inversions, és únicament la constatació d'aquest fet i determinarà el moment en el qual s'han iniciat les inversions, sense que en cap cas suposi la subvencionabilitat ni l'elegibilitat de les inversions previstes.
3.4 L'imprès de comunicació i sol·licitud de visita prèvia a l'inici de les inversions, que facilitarà el Departament d'Agricultura, Alimentació i Acció Rural en model normalitzat que es podrà descarregar des de l'adreça http://www.gencat.cat/dar/ajuts/, haurà d'anar signat per una persona legitimada per actuar en nom i representació de l'empresa sol·licitant i es presentarà a les dependències del Departament d'Agricultura, Alimentació i Acció Rural, sens perjudici de qualsevol dels altres registres o mitjans que preveu l'apartat 4 de l'article 38 de la Llei 30/1992, de 26 de novembre, de les administracions públiques i del procediment administratiu comú.
3.5 La comunicació i la sol·licitud de visita prèvia a l'inici de les inversions anirà acompanyada, com a mínim, de la documentació següent:
Memòria descriptiva de les inversions previstes.
Pressupost aproximat, desglossat per partides i conceptes.
Plànols amb la ubicació de les inversions.
Previsió de la data d'inici de les inversions.
Tipus d'ajut al que té previst acollir-se.
3.6 El termini per presentar les sol·licituds serà des de l'entrada en vigor d'aquesta Ordre fins al 30 de juny de 2013, i d'acord amb l'establert en l'article 1.2 d'aquesta Ordre.
Sens perjudici de l'establert en la normativa reguladora del PDR i l'aplicable en matèria de subvencions, les persones físiques o jurídiques que s'acullin al que disposa aquesta Ordre se sotmeten a les condicions següents:
a) Els projectes d'inversió executats i pagats en la seva totalitat abans de la data de publicació de la convocatòria i les bases reguladores dels ajuts de la convocatòria següent, no seran subvencionables.
b) En els casos en què les despeses a realitzar superin la quantia de 30.000,00 euros en el supòsit de cost per execució d'obra, o de 12.000,00 euros en el supòsit de subministrament de béns d'equip o prestació de serveis per empreses de consultoria o assistència tècnica, el sol·licitant haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servei o el lliurament del bé, tret que per les especials característiques de les despeses subvencionables no hi hagi al mercat suficient nombre d'entitats que ho subministrin o ho prestin.
L'elecció entre les ofertes presentades, que s'hauran d'aportar amb la sol·licitud de la subvenció, es realitzarà conforme a criteris d'eficiència i economia, i s'haurà de justificar aquesta elecció expressament en una memòria quan no recaigui en la proposta econòmica més avantatjosa.
En cas que no s'aportin aquestes tres ofertes, la despesa no es considerarà subvencionable.
c) La despesa realitzada s'haurà d'acreditar mitjançant factures i documents probatoris del pagament efectuat.
No s'acceptaran com a subvencionables pagaments realitzats en metàl·lic superiors a 300,00 euros.
Barcelona, 15 d'octubre de 2010